
E L Ő T E R J E S Z T É S

Sülysáp Város Önkormányzata Képviselő-testületének
2017. január 26-án tartandó munkaterv szerinti ülésére

1. napirendhez

Tárgy:
Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2017. (I. 26.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja.
Határidő: azonnal

Felelős: polgármester

Sülysáp, 2017. január 19.

Horinka László s.k.


polgármester
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2016. december 15-ei ülése óta 3 képviselő-testületi döntés végrehajtási határideje járt le az alábbiak szerint:
	Határozat száma
	Határozat kelte
	Döntés
	Határidő
	Állapot

	202/2016
	2016-11-17
	Év végi jutalmazás az önkormányzati intézményeknél
	2016-12-16
	végrehajtva

	206/2016
	2016-12-15
	Vis maior támogatási igény benyújtása a Templom utca helyreállítására
	2016-12-20
	Végrehajtva

	214/2016
	2016-12-15
	Pályázat előkészítése a Jakabszállás és Kitelek tanyához vezető utak felújítására
	2017-01-20
	Folyamatban van, február 6-án várható a benyújtás 


II. Tájékoztató az előző ülés óta történt fontosabb eseményekről
Az elmúlt ülés óta történt frontosabb események felsorolását azzal kezdeném, hogy mindenkinek boldog új évet kívánok!
Az év végi időszakra tekintettel nem sok mindenről fogok tudni beszámolni, hiszen az év utolsó napjaiban a hivatalban igazgatási szünet volt, magam is szabadságon voltam és az önkormányzat partnerei is jól megérdemelt szabadságukat töltötték, ezért az év utolsó napjaiban semmi említésre méltó dolog nem történt. Kivéve talán, december 22-ei kormányülést, amikor városunk számára 75 millió forint vissza nem térítendő támogatást biztosított a kormány belterület útjaink állapotjavítására.

Szilárdhulladék szállítására kiírt közbeszerzés:

Ahogy ezt a későbbi napirendi pontok között a tisztelt képviselők láthatják, végéhez közeledik a közbeszerzési eljárás. Január 5-én megtörtént a beérkezett ajánlatok felbontása, majd ezt követően az értékelés. Az ajánlatokkal nem volt sok feladat, ugyanis mindössze egy érkezett a ceglédi ÖKOVÍZ Kft-től. A közbeszerzés eredményéről a mostani ülésünkön fogunk döntést hozni.

Csatorna-hitelkamatok megfizetése:

A csatornázáshoz a víziközmű társulat által felvett hitel kamatait szerződés szerint az önkormányzatoknak kell megfizetniük. 2016 végéig mintegy 300 millió forint tartozást halmoztak fel az önkormányzatok a víziközmű társulat felé. Ezeket a tartozásokat mielőbb rendeznie kell az érintett önkormányzatoknak, azonban emellett fizetniük kell a 2017., 2018. és 2019. évre eső évi mintegy 350 millió forintból rájuk háruló részt is, ami több önkormányzat számára várhatóan teljesíthetetlen lesz. Önkormányzatunk jelenleg nem tartozik a víziközmű társulat felé, azonban a ránk háruló kamat 2017-ben 37 millió forintot tesz ki. 
Ez igen jelentős – sőt, ahogy említettem sok önkormányzatnak teljesíthetetlen – teher, ezért a társulat vezetése a Miniszterelnökséghez fordult segítségért. Mivel úgy látjuk, hogy az érdekeltségi hozzájárulások megfizetése, behajtása után mintegy egy-másfél milliárd forintnyi maradvány fog keletkezni a társulatnál, arra gondoltunk, hogy a víziközmű társulat egy milliárd forint összegű visszatérítendő támogatásával az önkormányzatok tehermentesíthetők lennének, ami természetesen Sülysápon is sokat segítene. Jelenleg vizsgálják a Miniszterelnökségen ennek a segítségnyújtásnak a lehetőségét, és nem kizárt, hogy ily módon a 2017-18-19-es költségvetésünk is megkönnyebbülhet a kiadási oldalon. Addig azonban, amíg erről döntés nincsen, e kiadást szerepeltetni kell a költségvetés-tervezetben, amint az az érintett napirendi pontnál látható lesz. 

Sülysáp, 2017. január 19.


Horinka László s.k.

